ระเบียบกระทรวงสาธารณสุขระเบียบกระทรวงสาธารณสุขว่าด้วยการปฏิบัติงานตามกฎหมายว่าด้วยข้อมูลข่าวสารของราชการพ.ศ. ๒๕๔๑------------ เพื่อให้การบริหาร การจัดระบบ การขอ การอนุญาตและการบริการข้อมูลข่าวสารของทางราชการ ที่อยู่ในความรับผิดชอบของสำนักงานปลัดกระทรวง และสำนักงานเลขานุการรัฐมนตรี กระทรวงสาธารณสุขเป็นไปด้วยความเรียบร้อย รวดเร็วและมีประสิทธิภาพ รวมทั้งถูกต้องตามกฎหมายและระเบียบของราชการ กระทรวงสาธารณสุขจึงออกระเบียบไว้ดังต่อไปนี้ ข้อ ๑ระเบียบนี้เรียกว่า"ระเบียบกระทรวงสาธารณสุขว่าด้วยการปฏิบัติงานตามกฎหมายว่าด้วยข้อมูลข้าวสารของราชการ พ.ศ. ๒๕๔๑." ข้อ ๒ระเบียบนี้ให้ใช้บังคับตั้งแต่วันที่ ๙ ธันวาคม ๒๕๔๐ เป็นต้นไป ข้อ ๓ในระเบียบนี้ "กอง" หมายความว่า กองในสังกัดสำนักงานปลัดกระทรวง กระทรวงสาธารณสุขและให้หมายความรวมถึงส่วนราชการที่เรียกชื่ออย่างอื่น และมีฐานะเทียบเท่ากองหรือสูงกว่ากองในสังกัดสำนักงานปลัดกระทรวง กระทรวงสาธารณสุข "สำนักงาน" หมายความว่า สำนักงานเลขานุการัฐมนตรี กระทรวงสาธารณสุข "ข้อมูลข่าวสารของราชการ" หมายความว่า ข้อมูลข่าวสารของราชการตามพระราชบัญญัติข้อมูลข่าวสารของราชการ พ.ศ. ๒๕๔๐ "ข้อมูลข่าวสารส่วนบุคคล" หมายความว่า ข้อมูลข่าวสารส่วนบุคคลตามพระราชบัญญัติข้อมูลข่าวสารของราชการ พ.ศ. ๒๕๔๐ ข้อ ๔ให้กองและสำนักงานส่งข้อมูลข่าวสารของราชการอย่างน้อยดังต่อไปนี้ลงพิมพ์ในราชกิจจานุเบกษา (๑) โครงสร้างและการจัดองค์กรในการดำเนินงาน (๒)สรุปอำนาจหน้าที่ที่สำคัญและวิธีการดำเนินงาน (๓)สถานที่ติดต่อเพื่อขอรับข้อมูลข่าวสารหรือคำแนะนำในการติดต่อกับหน่วยงานของรัฐ (๔) กฎ มติคณะรัฐมนตรีข้อบังคับ คำสั่ง หนังสือเวียน ระเบียบ แบบแผนนโยบาย หรือการตีความ ทั้งนี้ เฉพาะที่จัดให้มีขึ้นโดยสภาพอย่างกฎ เพื่อให้มีผลเป็นการทั่วไปต่อเอกชนที่เกี่ยวข้อง (๕)ข้อมูลข่าวสารอื่นตามที่คณะกรรมการข้อมูลข่าวสารของราชการกำหนด ข้อมูลข่าวสารใดที่ได้มีการจัดพิมพ์เพื่อให้แพร่หลายตามจำนวนพอสมควรและถ้ามีการลงพิมพ์ในราชกิจจานุเบกษาโดยอ้างอิงถึงสิ่งพิมพ์นั้น ก็ให้ถือว่าเป็นการปฏิบัติตามวรรคหนึ่ง ข้อ ๕ให้กองและสำนักงานจัดส่งข้อมูลข่าวสารของราชการตามข้อ ๔ให้กองกลางและสำนักงานสาธารณสุขจังหวัดทุกจังหวัด เพื่อรวบรวมไว้เผยแพร่หรือให้ประชาชนเข้าตรวจดูได้ ข้อ ๖เมื่อประชาชนขอตรวจดูหรือขอสำเนาข้อมูลข่าวสารของราชการตามข้อ๔ให้ผู้อำนวยการกองกลางหรือนายแพทย์สาธารณสุขจังหวัด แล้วแต่กรณีเป็นผู้พิจารณาอนุมัติและอำนวยความสะดวกให้ตามสมควร กรณีที่ประชาชนขอตรวจดูหรือขอสำเนาข้อมูลข่าวสารของราชการอื่น นอกเหนือจากที่กำหนดไว้ในข้อ ๔ให้กองกลางหรือสำนักงานสาธารณสุขจังหวัด แล้วแต่กรณีประสานงานกับกองหรือสำนักงานที่รับผิดชอบในเรื่องนั้น ๆ เมื่อผู้อำนวยการกองหรือหัวหน้าสำนักงานที่รับผิดชอบในเรื่องนั้น ๆได้พิจารณาอนุมัติแล้ว ให้จัดส่งสำเนาข้อมูลข่าวสารของราชการดังกล่าวให้กองกลางหรือสำนักงานสาธารณสุขจังหวัดแล้วแต่กรณีเพื่อจัดให้ประชาชนเข้าตรวจดูหรือมอบให้ แล้วแต่กรณี ข้อมูลข่าวสารของราชการที่ประชาชนขอตรวจดูหรือขอสำเนาตามวรรคสองถ้ามีส่วนที่ต้องห้ามมิให้เปิดเผยอยู่ด้วย ให้กองหรือสำนักงานที่รับผิดชอบในเรื่องนั้น ๆ ลบหรือตัดทอน หรือทำโดยประการอื่นใดที่ไม่เป็นการเปิดเผยข้อมูลข่าวสารส่วนนั้น ข้อ ๗ในกรณีที่ผู้มีอำนาจพิจารณาอนุมัติตามข้อ ๖ วรรคสอง ไม่อาจวินิจฉัยได้ว่าข้อมูลข่าวสารของราชการที่ประชาชนขอตรวจดูหรือขอสำเนา จะเป็นข้อมูลข่าวสารของราชการที่ให้ประชาชนเข้าตรวจดูหรือขอสำเนาได้หรือไม่ ให้เสนอปลัดกระทรวงสาธารณสุขพิจารณา ข้อ ๘ให้กองการเจ้าหน้าที่เป็นผู้ดำเนินการในการเก็บข้อมูลข่าวสารส่วนบุคคลที่อยู่ในความควบคุมดูแลของสำนักงานปลัดกระทรวง และสำนักงานเลขานุการรัฐมนตรีกระทรวงสาธารณสุข ข้อ ๙วิธีปฏิบัติในการให้ประชาชนขอตรวจดูหรือขอสำเนาข้อมูลข่าวสารของราชการที่ไม่ได้กำหนดไว้ในระเบียบนี้ ให้ถือปฏิบัติตามพระราชบัญญัติข้อมูลข่าวสารของราชการพ.ศ. ๒๕๔๐ หรือตามที่คณะกรรมการข้อมูลข่าวสารของราชการกำหนด ข้อ ๑๐ ให้กองกลางและสำนักงานสาธารณสุขจังหวัด สรุปการขอตรวจดูหรือขอสำเนาข้อมูลข่าวสารของราชการตามระเบียบนี้ ให้ปลัดกระทรวงสาธารณสุขทราบเป็นประจำทุกสามเดือน ข้อ ๑๑ ให้ปลัดกระทรวงสาธารณสุข เป็นผู้รักษาการตามระเบียบนี้ ประกาศ ณวันที่ ๑๙ มิถุนายน พ.ศ. ๒๕๔๑ ธวัช สุนทราจารย์ รองปลัดกระทรวง ปฏิบัติราชการแทน ปลัดกระทรวงสาธารณสุข[รก.๒๕๔๔/๕๒ง/๕/๒๔มิถุนายน ๒๕๔๑]